**Klub turistov Kormorán Komárno** je turistický klub v Komárne, venujúci sa prevažne vodnej turistike.

História
--------

Klub bol založený v roku v roku 1963 ako oddiel vodnej turistiky, resp. vodno-turistický oddiel (v skratke VTO) v rámci *TJ Spartak Komárno*. Jeho prvým predsedom sa stal MUDr. Pavol Juhász. Oddiel sa vďaka svojej vyhodenej polohe v blízkosti mŕtveho ramena Váhu a riek Dunaj, Váh, Nitra, stal najväčším vodno-turistickým klubom vo vtedajšom Česko-Slovensku.

Prvými členmi výboru sa stali Ladislav Cséplő (tajomník), Zuzana Ružičková (zapisovateľka), Edmund Brányik (hospodár), Jaroslav Slavík, Štefan Baráth, Ing. Václav Ružička (odborní prednášatelia), Ľudovít Gráfel (propagandista) a Juraj Szabó (člen výboru). Spartak úzko spolupracoval so športovým oddielom kajak – kanoe Komárno. Vďaka podpore Slovenských Lodeníc Komárno a brigádnických hodín členov klubu, vznikla budova lodenice pri ramene Váhu v Komárne. Budovu neskôr členovia rozšírili o murovanú prístavbu v roku 1990. 

Prvé túry v roku 1963 smerovali iba do okolia areálu vodných športov a boli zamerané ba spoznanie ramien Váhu a Nitry. Prvým veľkým podujatím bola diaľková plavba do Budapešti, ktorej sa medzi 14.-22. augustom 1965 zúčastnilo 22 členov.

Postupne sa členstvo v klube a podujatia stali masovými aj vďaka štedrej podpore štátu turistickým oddielom v období socializmu. Nedostatok plavidiel oddiel vyriešil po roku 1973 keď si členovia oddielu v rámci brigád postupne zhotovili až vyše 40 laminátových kanoí CT-2 a kajakov. S pomocou Slovenských Lodeníc sa im podarilo zostrojiť aj príves na prepravu plavidiel za autobus. Obľúbenou plavbou medzi členmi klubu sa stala akcia Sto jarných kilometrov.

Klub sa venoval prevažne vodnej turistike a splavom na stredoeurópskych riekach Dunaj, Malý Dunaj, Váh, Hron, Hornád, Lužnica, Sázava, Spréva, Mošonský Dunaj, Rába, DunajecTisa, Dráva a iné. Vo vlastníctve klubu bolo vyše 50 laminátových kanoe a kajakov.  Klub sa venoval aj pešej a zimnej turistike.

Po roku 1990 prišiel oddiel o finančnú podporu do Československého zväzu telesnej kultúry a účasť na podujatiach postupne klesala.

V roku 1992 sa oddiel premenoval na *Klub turistov Kormorán*.

Pôsobenie
---------

Členovia klubu sa významnou mierou spolupodieľajú na organizácii medzinárodného splavu Dunaja Tour International Danubien (TID), na slovenskom úseku.  Klub sa podieľa aj na letných turistických akciách mesta Komárno pre deti aj dospelých.

Referencie
----------

1. ↑   *KTK - História* [online]. www.ktk.sk, [cit. 2023-01-15]. Dostupné online.
2. ↑  BATTA, György. *Arcok a sportévszázad színpadáról*. 1. vyd. Komárom : Mestské zastupiteľstvo Komárno, 1997. ISBN 80-967928-7-3. S. 139-140.
3. ↑  MOROVIČ, Ľudovít. *80 ROKOV VODNÝCH ŠPORTOV A TENISU V KOMÁRNE*. 1. vyd. Komárno : Západoslovenský krajský výbor, odbor kultúry, Bratislava pod číslom 539/1975, 1976. Dostupné online. S. 22-25. Archivované 2023-01-22 z originálu.
4. ↑  A.S, Petit Press. *Účastníci medzinárodnej dunajskej plavby TID prechádzali cez Slovensko* [online]. mynovezamky.sme.sk, [cit. 2023-01-17]. Dostupné online.
5. ↑  A.S, Petit Press. *Na niektoré etapy Medzinárodnej dunajskej plavby TID sa ešte možno prihlásiť* [online]. www.sme.sk, [cit. 2023-01-17]. Dostupné online.
6. ↑   *Slnovrat na Dunaji ponúkne jún plný podujatí* [online]. Ahoj Komárno, 2018-05-30, [cit. 2023-01-17]. Dostupné online.
7. ↑   *Deň otvorených dverí Klubu turistov Kormorán* [online]. SDETMI.com, [cit. 2023-01-17]. Dostupné online.